Врз основа на член 27 и член 34 став 1 од Законот за слободен пристап до информации од јавен карактер (“Службен весник на Република Северна Македонија“ бр. 101/2019), согласно член 106 став 2 и став 3 од Законот за општата управна постапка (“Службен весник на Република Македонија“ бр.124/2015), и согласно Упатството за спроведување на Законот за слободен пристап до информации од јавен карактер (“Службен весник на Република Северна Македонија“ бр.60/20) постапувајќи по Жалбата изјавена од од Фисник Џелили, новинар на Порталб.мк (ЗУНП\_Иновативни \_ Медиуми), поднесена против Министерството за финансии, по предметот Барање за пристап до информации од јавен карактер, Директорот на Агенцијата за заштита на правото на слободен пристап до информациите од јавен карактер на 22.06.2022 година, го донесе следното

**Р Е Ш Е Н И Е**

**СЕ ЗАПИРА** постапката по Жалбата изјавена од Фисник Џелили, новинар на Порталб.мк (ЗУНП\_Иновативни \_ Медиуми), поднесена против Министерството за финансии, заведена во архивата на Агенцијата под бр.08-169 од 13.02.2022 година по предметот Барање за пристап до информации од јавен карактер, **поради тоа што Жалбата се смета за повлечена**.

**О Б Р А З Л О Ж Е Н И Е**

Како што се наведува во Жалбата, Фисник Џелили, новинар на Порталб.мк (ЗУНП\_Иновативни \_ Медиуми), на 17.05.2022 година, преку електронска пошта поднел Барање за пристап до информации од јавен карактер до Министерството за финансии, со кое побарал по е-маил да му се достави електронски запис од следната информација:

„1. Дали има назначен инспектор од Финансиската инспекција за инспекција на постапката за донесување на годишната сметка на Општина Тетово?

2.Според член 12 од Законот за инспекциски надзор, инспекцискиот надзор е јавен затоа го бараме името на инспекторот.

3.Дали тој?таа по службена должност (чл 9), ја утврдил фактичката состојба и изведувал докази во постапката на инспекцискиот надзор на Општина тетово, конкретно за постапката за донесување на годишната сметка на Општина тетово? Ако да, ве молиме да ни кажете кога ќе биде извршена инспекција на постапката за донесување на годишната сметка на Општина Тетово?“

Имателот на информации, на ова Барање не одговорил во законски предвидениот рок, поради што Барателот на информацијата, во законски предвидениот рок поднел Жалба заведена во Агенцијата под арх. бр. 08-169 од 13.06.2022 година.

Агенција, преку е-маил заведен под бр.08-169 од 13.06.2022 година, ја препрати Жалбата до Имателот на информации и побара во рок од 7 дена да се произнесе по истата и до Агенцијата да ги достави сите списи во врска со предметот.

На 22.06.2022 година Имателот на информации до Агенцијата достави Одговор на жалба бр.03-6944/3 од 21.06.2022 година каде е наведено: “...Министерството за финансии како имател на информации до барателот ги достави бараните податоци, за што во прилог ви доставуваме копија од одговорот доставен до барателот по електронски пат...“.

 На 22.06.2022 година Барателот на информации до Агенцијата достави е-маил заведен во Агенцијата под бр.08-169, во кој наведува дека: „ Добив одговор од Министерството за финансии....“.

Агенцијата за заштита на правото на слободен пристап до информациите од јавен карактер, согласно одредбите од Законот за слободен пристап до информации од јавен карактер и Законот за општата управна постапка **ЈА ЗАПРЕ ПОСТАПКАТА** по Жалбата, поради тоа што Барателот истата ја повлекол пред донесување на управен акт од второстепениот орган.

Согласно погоренаведеното, Агенцијата за заштита на правото на слободен пристап до информациите од јавен карактер одлучи како во диспозитивот на ова Решение.

Ова Решение е конечно во управната постапка и против него нема место за жалба.

**ПРАВНА ПОУКА:** Против ова Решение може да се поведе управен спор пред Управниот суд во рок од 30 дена од денот на неговото доставување.

 **Директор,**

 **Пламенка Бојчева**